טוני אדמס

טוני אלכסנדר אדמס (באנגלית: Tony Alexander Adams; נולד ב-10 באוקטובר 1966) הוא כדורגלן עבר אנגלי ששיחק בעמדת הבלם, וכיום מאמן כדורגל. אדמס היה הקפטן של קבוצת ארסנל ושל נבחרת אנגליה למשך תקופה ארוכה. בשנים 2019–2020 כיהן כנשיא ליגת הרוגבי של אנגליה. אדמס העביר את כל הקריירה שלו כשחקן בארסנל. מספר הופעותיו בקבוצה בכל המסגרות (672) שני בתולדות ה"תותחנים" רק לזה של דייוויד אולירי, בלם הקבוצה שהיה שותפו למרכז ההגנה שלה לזמן מה. כקפטן הקבוצה באחת התקופות הטובות ביותר בתולדות המועדון, זכה אדמס להניף יותר גביעים מכל קפטן אחר בתולדותיה, תשעה בסך הכל: 4 אליפויות, 3 גביעים אנגלים, גביע הליגה אחד וגביע אירופה למחזיקות גביע. התקופה כללה את חגיגות הדאבל הגדולות בעונת 1997/98 (הדאבל הראשון של הקבוצה מאז עונת 1970/71), עונה שקטעה את השליטה המוחלטת של מנצ'סטר יונייטד בכדורגל האנגלי. ב-10 בדצמבר 2011, לרגל חגיגות 125 שנים להיווסדה של ארסנל, הוצב פסל ברונזה בדמותו של אדמס מחוץ לאצטדיון האמירויות. אדמס החל את קריירת האימון בנובמבר 2003, אז התמנה לתפקיד מאמן ויקומב וונדררס, אך לא הצליח למנוע את ירידתה לליגה הרביעית. לאחר פתיחת עונה מוצלחת שהובילה את ויקומב לראש הטבלה באוגוסט 2004, חלה ירידה בכושרה של הקבוצה שהובילה אותה לתחתית. אדמס התפטר מתפקידו בנובמבר 2004, לאחר שנה בתפקיד, מסיבות אישיות. ביולי 2005 החל לשמש כמאמן מתלמד בקבוצת פיינורד ההולנדית, עם דגש על קבוצת המילואים/נוער של המועדון. במקביל, שימש כסקאוט במשרה חלקית עבור ארסנל, תפקיד שכלל צפייה במשחקים מאיטליה, צרפת והולנד. בין ינואר לפברואר 2006 עבר לשמש כמאמן מתלמד באוטרכט. ביוני 2006 התמנה לתפקיד עוזר המאמן של הארי רדנאפ בפורטסמות'. בעונתו הראשונה כעוזר, סיימה הקבוצה במקום התשיעי בעונת 2006/2007 בפרמייר ליג, מיקום הליגה הגבוה ביותר שלה מאז שנות החמישים, ובעונתו השנייה זכתה הקבוצה בגביע ה-FA. באוקטובר 2008, לאחר מעל לשנתיים בתפקיד העוזר, התמנה אדמס יחד עם ג'ו ג'ורדן לתפקיד המאמן הזמני בעקבות מעברו של רדנאפ לטוטנהאם הוטספר. אדמס המשיך לתפקיד המאמן הקבוע, אך פוטר בפברואר 2009 לאחר שקבוצתו צברה עשר נקודות ב-16 משחקים תחת הדרכתו. במאי 2010, לקראת עונת 2010/2011, התמנה אדמס לתפקיד מאמן גבאלה מליגת העל האזרית. הוא הוביל אותה למקום השביעי בלבד בתום העונה הסדירה, ולא הצליח להתברג עמה בפלייאוף האליפות. בנובמבר 2011, כשהקבוצה במקום השישי בטבלה, התפטר אדמס מתפקידו. הוא שב לקבוצה באוקטובר 2012 על תקן מנהל מקצועי. ב-10 באפריל 2017, בשלהי עונת 2016/2017, התמנה אדמס לתפקיד מאמן גרנדה. אדמס לא הצליח לסייע לקבוצה, ופוטר עם תום העונה, לאחר שהפסיד בכל שבעת משחקי הליגה בהם אימן, והוביל את הקבוצה לליגת המשנה לראשונה מזה שמונה שנים. ארסנל גביע אירופה למחזיקות גביע: 1993/1994 אליפות אנגליה (4): 1988/1989, 1990/1991, 1997/1998, 2001/2002 הגביע האנגלי (3): 1992/1993, 1997/1998, 2001/2002 גביע הפוטבול ליג (2): 1986/1987, 1992/1993 מגן הצדקה (2): 1991 (תואר משותף), 1998 תארים אישיים הכדורגלן הצעיר של השנה בליגה האנגלית: 1987 חבר בהיכל התהילה של הכדורגל האנגלי (נכנס ב-2004) מדיה וקבצים בנושא טוני אדמס בוויקישיתוף טוני אדמס, ברשת החברתית אקס (טוויטר) טוני אדמס, באתר Transfermarkt טוני אדמס, באתר BDFutbol טוני אדמס, באתר WorldFootball.net טוני אדמס, באתר National Football Teams טוני אדמס, באתר FootballDatabase.eu פרופיל המאמן, באתר Transfermarkt טוני אדמס באתר הרשמי של ארסנל אוריאל דסקל, הבלם השיכור, באתר הארץ, 3 בינואר 2005 שגיב ברעם‏, מסעותיו של טוני אדאמס לקצה העולם, באתר וואלה, 20 ביוני 2011 כתבה באתר הרשמי של ארסנל אנגליה: טוני אדאמס מונה למאמן וויקומב, באתר ynet, 5 בנובמבר 2003 אלכס נירנבורג, ירידה בדרגה: טוני אדאמס יאמן באזרבייג'ן, באתר nrg‏, 10 במאי 2010 זעזוע בגרנאדה: לוקאס אלקרס פוטר, טוני אדאמס מונה למחליפו, באתר וואלה, 10 באפריל 2017